### 14.    Beslutning af Rottehandlingsplan 2019-2021

**Åbent**

Sagsnr.: 326-2018-31374       J.nr.: 09.13.01           Dokumentnr.:
326-2018-272731

**Sagstype**

Beslutning.

**Resume og sagens baggrund**

Jævnfør rottebekendtgørelsen er Kalundborg Kommune
forpligtiget til at udarbejde en handlingsplan for forebyggelse og bekæmpelse
af rotter. Handlingsplanen skal træde i kraft senest den 1. januar 2019.
Handlingsplanen skal revideres minimum hvert tredje år.

Teknik og Miljøudvalget har på sit møde den 12. november 2018
drøftet de enkelte fokusområder med dertilhørende indsatser, som er indarbejdet
i handlingsplanen.

Den endelige handlingsplan forelægges nu til endelig
vedtagelse.

**Indstillinger**

Direktøren indstiller at "Handlingsplan for
forebyggelse og bekæmpelse af rotter i Kalundborg Kommune 2019-2021"
vedtages.

**Behandling**

Teknik og Miljøudvalget, Økonomiudvalget og
Kommunalbestyrelsen.

**Sagsfremstilling**

Kalundborg Kommune er forpligtet til, at udføre en effektiv
forebyggelse og bekæmpelse af rotter i kommunen. I den forbindelse skal
kommunen udarbejde en handlingsplan for området, der beskriver de forebyggende
tiltag, samt de særlige bekæmpelsesindsatser, kommunen forventer at udføre.

Handlingsplanen skal revideres minimum hvert tredje år.

Følgende fokusområder, og dertilhørende indsatser, er
indarbejdet i den kommende rottehandlingsplan:

Fokusområde 1 - Sikring af en effektiv rottebekæmpelse

For at sikre en effektiv og miljøbevidst rottebekæmpelse i
Kalundborg Kommune vil der være fokus på optimering af den administrative og
praktiske bekæmpelse.

*Indsats 1:* *Den kommunale administration*

For at optimere den samlede indsats på området vil der være
fokus på løbende registrering, rådgivning og kontrol af den private
rottebekæmpelse. Tillige vil IT-systemet og de administrative arbejdsgange
blive optimeret. Den 1. januar 2019 træder en ny kontrakt for rottebekæmpelsen
i kraft. For at sikre et godt samarbejde fremadrettet med den nye kontrakthaver
vil der være en øget opmærksomhed på dette i indkøringsfasen i det første
halvår af 2019, blandt andet ved hyppigere møder og samkørsel med
rottebekæmperne.

*Indsats 2:* *Den praktiske bekæmpelse*

For at sikre en effektiv bekæmpelse, vil der dagligt blive
fulgt op på anmeldelserne i IT-systemet, ligesom der vil være løbende kontakt,
møder og fællestilsyn med rottebekæmperne.

*Indsats 3:* *Miljøbevidst rottebekæmpelse og
indsamling af viden om resistens*

For at mindske risikoen for resistens, vil rottebekæmperne
altid foretage en vurdering af, om gift er den rette løsning. Derudover skal
der indsamles prøver til testning af resistens forskellige steder i kommunen,
da her tidligere er konstateret resistens enkelte steder i kommunen.

Fokusområde 2 - Kommunikation og information

For at udføre en effektiv forebyggelse og bekæmpelse af
rotter er det vigtigt at have en god informativ dialog med borgere og
virksomheder. Via dialog og oplysning opfordres borgere og virksomheder til at
være aktive medspillere i kommunens indsatser.

*Indsats 4:* *Dialog og vejledning vedrørende rotter*

For at hjælpe borgere og virksomheder til bedre forebyggelse
af rotter skal der udarbejdes skriftligt informationsmateriale. Herudover
opdateres kommunens hjemmeside for så vidt angår rotter, blandt andet med
informationsvideoer om rotter. Derudover kan kommunen deltage i offentlige
arrangementer, og undersøge muligheden for at udarbejde et "book en
bekæmper"-arrangement, som borgere og virksomheder selv kan booke. I
enkelte områder, der er eller kan være særligt belastede af rotter, vil der udføres
målrettede informationsindsatser.

Fokusområde 3 - Forebyggelse af rotter

For at se på, hvor en særlig forebyggende indsats vil kunne
give en generel minimering af rotteforekomst i et område, vil kommunen arbejde
med proaktive indsatser, i stedet for kun at have fokus på forebyggelse i den
enkelte sag.

*Indsats 5:* *Særlige forebyggende foranstaltninger*

For at sikre en mere smidig bekæmpelse og forebyggelse, vil
der være regelmæssige møder med andre relevante afdelinger i kommunen samt
relevante samarbejdsparter, for eksempel vej- og parkområdet og Kalundborg
Forsyning.

For at få udarbejdet en procedure for sager, hvor problemer
med bekæmpelsen er opstået som følge af forhold, der står uden for rottebekæmpernes
kompetencer, for eksempel i situationer hvor borgere skal genhuses, vil der
blive indsamlet erfaringer, når disse sager løses.

Derudover vil der blive opsat rottespærrer på alle private,
statslige og regionale institutioner, skoler og lignende, hvor det er teknisk
muligt. Dette er med den seneste rottebekendtgørelse blevet lovpligtigt og skal
være udført inden den 1. januar 2021.

*Indsats 6:* *Forebyggelse af rotter på særlige
arealer*

For at sikre så få rotteproblemer som muligt, på særligt
udsatte arealer, vil der være målrettede indsatser på udvalgte arealer. I
handlingsplanen 2019-2021 vil der være fokus på [adresse] og Sejerø, hvor der vil
blive lavet en kortlægning af problemets omfang på øerne, afholdt borgermøder
om rotter, samt udført fokuseret bekæmpelse. Herudover vil der være fokus på
monitering og bekæmpelse af rotter i [adresse], da det må formodes at
rotterne på Sejerø og [adresse], er udvandret herfra, samt i [adresse], da
her er rottefølsom industri, som for eksempel korneksport.

I forbindelse med handlingsplanen udarbejdes en
aktivitetsplan, der vil være administrationens daglige arbejdsredskab.
Aktivitetsplanen vil dække hele handlingsplanens periode og vil løbende blive
prioriteret i forhold til områdets ressourcer, udmeldinger fra Miljøstyrelsen
og øvrige opståede prioriteringsbehov. I 2019 forventes det, at fokus lægges på
indkøring af nyt bekæmpelsesfirma, sikring af nødvendigt informativt materiale
samt dialog i det offentlige rum.

**Økonomiske konsekvenser**

De økonomiske konsekvenser vil blive vurderet i forbindelse
med budgetforhandlingerne for de enkelte år.

Den primære økonomiske konsekvens er et øget brug af
sagsbehandlernes tid. Udgiften til indkøb og opsætning af rottespærrer på
private institutioner etc. vil blive fremlagt til budget 2020.

Området er gebyrfinansieret og skal hvile i sig selv.

**Bilag**

|  |  |
| --- | --- |
| Endelig udgave - Rottehandlingsplan Kalundborg - 2019-2021 | 326-2018-289896 |